Oja! dis So-ja!: soja kry eie kookprogram – AgriOrbit
Home Agri News Oja! dis So-ja!: soja kry eie kookprogram
Oor die jare heen is soja meestal verkeerd verstaan, verkeerd hanteer, verkeerd verwerk, verkeerd gegeur en verkeerd in die voedselmark bemark. Nou kry die drooggeroosterde sojaboon sy eie kuier-en-kookprogram om eens en vir altyd die waarheid oor die sojaboon met die wêreld te deel.
Die eerste episode van die nuutgeskepde 13-episode reeks, Oja! dis So-ja! het op 12 November wêreldwyd eksklusief op die aanlynstromingsplatform, NET Afrikaans begin stroom. Suid-Afrika se eie soja-koningin, Riëtte Strydom van Oja! Farms bied die program aan met die vlagskip saadmaatskappy, Pioneer Saad, as hoofborg.
"Soja is 'n boon met 'n heerlike neuterige smaak wanneer dit reg verwerk, voorberei en gekook word. Tog is die sojaboon oor die jare nie juis só bemark nie. Die sojaboon is bekostigbaar, en omdat dit 'n uitstekende kompleet proteïenbron is (want dit bevat nege aminosure en 36% proteïen), het sommige produsente dié plantproteïen op 'n stadium met vleis begin vergelyk. Geursels is bygevoeg om die sojaboon soos vleis te laat proe. Die tekstuur daarvan is verander deur sojaboonmeel deur 'n masjien (wat op dieselfde beginsel as 'n worsstopper werk) te druk; en in die proses het dié tipe verwerkte produkte die sojaboon werklikwaar 'n groot onreg aangedoen," sê Riëtte.
Om die voedingswaarde van die sojaboon optimaal te benut (én die neutsmaak daarvan te behou), word heel sojabone met dop en al in Riëtte se geregte gebruik. "Altesaam 17% vesel kom in die dop voor, terwyl die plantolie van die sojaboon (waarvan twaalf poli-onversadigde vette is) op 'n gesonde 18% staan. Dié gehalte maak die sojaboon natuurlik baie gesond, en word behou deurdat die sojaboon nie tydens die verwerkings- en/of kookproses beskadig word nie," sê Riëtte.
Om die neutsmaak van die sojaboon nog méér na vore te bring, volg Riëtte 'n spesiale metode waar die sojabone vir 20 minute in warm water geweek, en dan vir 20 minute gekook word. "Daarna kan jy beide slim en ekonomies met die gekookte sojabone (wat tydens die weekproses tot twee en 'n half keer hul grootte swel) te werk gaan deur dit óf dadelik in disse te gebruik, óf dit tot en met twee weke in 'n verseëlde plastieksak in die yskas te hou," vertel sy.
Baanbreker sojaboontegnologie word ingespan
Huidiglik is Oja! Farms die enigste sojaboonprodusent in Afrika wat hierdie gevorderde tegnologie verstaan en dit op 'n kommersiële skaal op hul plaas en fabriek naby Middelburg, Mpumalanga, aanwend.
"Soja is ongeveer 2 700 jaar terug in 'n klein deeltjie van China gekultiveer. Die Chinese se kosvoorkeure is heeltemal anders as byvoorbeeld ons Suid-Afrikaners s'n, en om dié rede doen ons sojaboongeregte 'n groot onreg aan wanneer ons nie daarin slaag om dit volgens óns Westerse smake en voedselvoorkeure deurentyd te ontwikkel en verfyn nie."
Riëtte het baie van die geregte wat sy op die program stap vir stap demonstreer self oor die jare ontwikkel en verfyn. Top-sojaresepte van lede van die Vroue Landbou-unie (Mpumalanga) is ook met trots ingesluit. "Van jenewer tot likeur, nagereg en lekkertjies word gemaak," sê Riëtte.
Omdat sojabone cholesterol-, laktose-, en glutenvry is, kan dit met 'n geruste hart by verskeie leefstyle se eetplanne ingesluit word om die disse nóg meer proteïenryk, aanloklik en smaaklik te maak. "Die geregte wat ek in die program voorsit is 'n bewys dat die sojaboon werklikwaar die voedingswaarde, kleur, geur en tekstuur van jou disse tot hoër hoogtes neem, en dat soja in énige iets van bobotie tot breyani gebruik kan word," beaam Riëtte.
Verskeie gaste (van wie sommige drooggeroosterde sojabone spesiaal in hul dieet insluit om ernstige mediese toestande soos osteoporose, hartsiektes, diabetes of cholesterol te beheer of sekere kankers teen te werk) kook en kuier heerlik saam met Riëtte in die Oja! dis So-ja!-kombuis.
"Ek kan nie wag om mense wêreldwyd te leer, en natuurlik te wýs wat hul alles met 'n sojaboon kan doen nie. Dit word nie verniet die wonder-goue boontjie genoem nie, en dit is hoogtyd dat mense touwys gemaak word om drooggeroosterde sojabone behoorlik te geniet en te gebruik," glimlag Riëtte.
Pioneer Saad deel Riëtte se uitkyk. "Met die borg van Oja! Dis So-ja! ondersteun ons onomwonde die boodskap wat Riëtte en haar unieke resepte in dié nuutgeskepde kuier-en-kookprogram verkondig aangaande die veelsydigheid van soja en die positiewe rol wat soja nie net nou nie, maar in die toekoms in kosvoorsiening kan en sal speel," sê Tharien Hendrikse, bemarking- en kommunikasie-spesialis van Pioneer Saad.
Met Oja! dis So-ja! wil Riëtte en haar span die talle gesondheidsvoordele van die drooggeroosterde sojaboon in die kollig plaas en fináál die mites oor sojabone die hokslaan. – Persverklaring, NET Afrikaans